钦定古今图书集成/理学汇编/学行典/第022卷 > 皇极经世心易发微三 > 《鬼神》
## 钦定古今图书集成/理学汇编/学行典/第022卷 > 皇极经世心易发微三 > 《鬼神》

欲问鬼神，先观体用，有克体者为鬼神，无克体者不
须论也。盖有气者为神，无气者为鬼。日辰克内外者
为祟，外有气为鬼，内有气克外是家神，无气是家先
也。变卦克外或克体是外祟。变兑是口愿咒咀，先震
后巽，化艮有气，是动土砍木，有犯土神，互体受伤。并
日月克体，乃家神不安。　乾卦乃坛场庙观，或血刃
之鬼，西北方之祟也。兑卦在内，口愿咒咀，在外深潭
大泽之神，刀兵阵亡之鬼，西方之祟也。离卦在内，有
犯井灶之神，在外旧愿未酬，热病之鬼，南方之祟也。
震卦在内，为冷坛之神，树木之妖，东方之祸也。巽卦
山林之神，东南自缢之鬼，倚草附木为害也。坎卦五
道之神，投河覆溺之鬼，北方水蛊血病之祸也。艮卦
东北方之土神，山魈木魅，坟墓不安也。坤卦本社之土神，旷野之邪鬼，绝方枉死之祟也。